Comisia de Analiză Tehnică din cadrul Agenției pentru Protecția Mediului Mureș a decis, recent, că proiectul "Lucrări pregătitoare provizorii, foraj și probe de producție la sonda de explorare – deschidere 1 Bogata-Sâniacob", propus a fi amplasat în extravilanul satului Aţintiș, comuna Aţintiș, nu se supune evaluării impactului asupra mediului.
Conform proiectului Deciziei etapei de încadrare, document făcut public în data de 21 martie 2024, pe pagina web a Agenției pentru Protecția Mediului Mureș, investiția aparține SNGN Romgaz SA Sucursala Târgu Mureș și va fi realizată pe un teren în suprafață de 8.800 de metri pătrați, la circa 400 de metri de satul Sâniacob.
"Etapele realizării obiectivului: executarea lucrărilor de pregătire şi organizare prin lucrări de construcţii-montaj în legătură cu instalaţia de foraj – organizare de șantier, pregătire drum de acces; pregătire careu şi lucrări pentru protecţia mediului aferente instalaţiei de foraj; amplasare instalaţie de foraj; executarea lucrărilor de foraj propriu-zise; încheierea procesului de foraj, demobilizarea instalaţiei de foraj şi a anexelor precum şi transportul acestora la altă locaţie sau la baza de reparaţii; executarea lucrărilor de probare a stratelor şi pregătirea sondei pentru exploatare; executarea de lucrări pentru redarea terenului în circuitul iniţial – lucrări de reconstrucţie ecologică", se menționează în document.
Potrivit aceleiași surse, accesul la sondă se va face din drumul comunal DC90, pe un drum de exploatare din pământ în lungime de 210 de metri, după care se va continua pe un drum nou, în lungime de 54 de metri.
(Redacția / Foto: https://www.freepik.com/ )